CPF เผยเข้าถือหุ้น 40% ร้านอาหารเกาหลี “ดัคกาลบี้” หวังปั้นสตาร์ทอัพรายแรก
CPF เผยเข้าถือหุ้น 40% ร้านอาหารเกาหลี "ดัคกาลบี้" หวังปั้นสตาร์ทอัพรายแรก
CPF เผยเข้าถือหุ้น 40% ร้านอาหารเกาหลี "ดัคกาลบี้" หวังปั้นสตาร์ทอัพรายแรก
25 ก.ค. 2562

นายประสิทธิ์ บุญดวงประเสริฐ ประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า บริษัทได้เลือกเข้าร่วมทุนกับ ดัคกาลบี้ กรุ๊ป เป็นสตาร์ทอัพรายแรก โดยจะเข้าถือหุ้น 40% เพื่อช่วยปลดล็อกข้อจำกัดของผู้ประกอบการรุ่นใหม่ในการเข้าถึงเทคโนโลยี ระบบริหารจัดการ องค์ความรู้ เครือข่าย เงินทุน และทรัพยากรต่างๆ
รวมถึงได้รับการสนับสนุนจากทีมงานมืออาชีพของซีพีเอฟ ซึ่งจะช่วยให้สตาร์ทอัพกลุ่มนี้ สามารถใช้ศักยภาพที่มีในการขยายงานและพัฒนาธุรกิจรูปแบบใหม่ๆ ได้อย่างต่อเนื่อง เติบโตสู่การเป็นเจ้าของเชนร้านอาหารระดับโลก (Global Chain Restaurant) ได้ในอนาคต ขณะที่บริษัทมีแผนจะเพิ่มสัดส่วนการถือหุ้นขึ้นเป็น 60% ในปี 63
อนึ่ง บริษัท ดัค กาลบี้ กรุ๊ป จำกัด เกิดขึ้นในปี 54 จากกลุ่มสตาร์ทอัพ 4 คนที่มีวัยเพียง 20-23 ปีในขณะนั้น ได้เริ่มต้นดำเนินธุรกิจร้านอาหารเกาหลี (Real Time Cooking) ในชื่อร้าน “Dak Galbi” จากเอกลักษณ์ที่โดดเด่นของร้านอาหารและความมุ่งมั่นในการพัฒนาธุรกิจอย่างต่อเนื่อง ส่งผลให้แบรนด์ “Dak Galbi” เป็นที่รู้จักของผู้บริโภคไทย และสามารถขยายร้านได้ถึง 10 สาขา ภายในระยะเวลาเพียง 8 ปี